# Divendres (programa de televisió)

Divendres va ser un magazín d'entreteniment coproduït per El Terrat per a Televisió de Catalunya que s'emetia cada tarda després de La Riera. Es va estrenar el 18 de setembre de 2009. El darrer programa va ser el 21 de juliol de 2017.

## El nom

El nom de Divendres indicava l'objectiu del programa que volia ser portar tota l'actualitat del dia a dia amb un punt de vista diferent, convertint totes les tardes dels dies feiners en tardes com les dels divendres, en un programa distès i divertit, que traslladava a tota la setmana l'alegria dels divendres a la tarda.

## Història

El programa, que es va emetre 8 temporades, fou presentat inicialment per Xavi Coral i al principi va comptar amb la col·laboració habitual dels periodistes i col·laboradors Tian Riba, Pere Mas, Ana Boadas, Núria Coll Gelabert i Carles Sànchez. A més a més, Espartac Peran, copresentador del programa, convivia amb els veïns de les diferents localitats que visitava amb el plató mòbil, de dilluns a dijous. Durant les primeres quatre temporades va visitar més de 170 municipis. Aquest espai comptava també amb la participació de Màrius Serra.
Els divendres, Peran i Coral es trobaven a plató per parlar de tot el que havia donat de si la setmana. El programa va comptar amb les col·laboracions esporàdiques d'Antoni Bassas, Marc Giró, Tatiana Sisquella, Miki Esparbé, Màrius Carol, Bernat Dedéu, Xavier Sardà, Sílvia Soler, Carolina Ferre, Ernest Folch, Xavier Roca i Sebastià Serrano, entre d'altres. El programa també ha comptat amb la col·laboració d'Anna Simon, Mònica Monferrer, Berto Romero, Sílvia Abril i Anna Llacher.
Les temporades 2015-2016 i 2016-2017 va ser presentat per Helena Garcia Melero. Entre els col·laboradors hi havia la periodista Marta Carreras.
El gener del 2017, el director de TV3 en aquell moment, Jaume Peral, va anunciar en una entrevista al diari Ara que Divendres es deixaria d'emetre després d'acabar la temporada, l'estiu d'aquell mateix any. A la tardor de 2017 TV3 va emetre A tota pantalla com una continuació al mateix estil, i després de gener de 2018 Tot es mou.
* Vista general del plató
* Vista general del plató

## Premis i reconeixements

El programa Divendres va rebre el premi Micròfon dels informadors APEI de televisió, Ràdio i Premsa, el 2011.

## Audiències

| Temporada | Quota | Espectadors |
| 1a (2009 – 2010) | 9,5% | 145.000 |
| 2a (2010 – 2011) | 10,9% | 164.000 |
| 3a (2011 – 2012) | 12,1% | 198.000 |
| 4a (2012 – 2013) | 14,6% | 242.000 |
| 5a (2013 - 2014) | 13,2% | 207.000 |
| 6a (2014 - 2015) | 11,7% | 178.000 |
| 7a (2015 - 2016) | 10,8% | 161.000 |

## Referències

* 1 2 3 4 «TV3 estrena "Divendres", el programa de tardes conduït per Xavi Coral i Espartac Peran». 324.cat, 16-09-2009.
* 1 2 Gutiérrez M., Àlex «TV3 renova el magazín 'Divendres' per a la temporada que ve». Ara, 25-05-2013, p. 61. ISSN: 2014-010X.
* ↑ «El dia que m'espera». Ara [Barcelona], 18-12-2011, p.62. ISSN: 2014-010X.
* ↑ «Xavi Coral i Espartac Peran presentaran la pròxima edició de 'La Marató'». Ara, 10-10-2011 [Consulta: 21 desembre 2011].
* ↑ Romagosa, Esther. «TV3 se suma al concurs musical amb 'Oh Happy Day' per les nits de dissabte». Empordà.info. ACN, 05-09-2013.
* ↑ «Mor la periodista Tatiana Sisquella als 35 anys». El Periódico de Catalunya, 06-02-2014 [Consulta: 6 febrer 2014].
* ↑ «Marta Carreras, la nova col·laboradora a “Divendres"». Tv3, 11-11-2014. Arxivat de l'original el 2016-03-16. [Consulta: 15 març 2016].
* ↑ «‘Divendres' s'acabarà al final d'aquesta temporada». Ara.cat.
* ↑ «TV3 renega del títol de Nuria Roca i el nou serà 'Tot es mou'», 24-11-2017. [Consulta: 5 juliol 2020].
* ↑ «‘Divendres' i ‘59 segons', entre els premis APEI». El Punt Avui, 03-12-2011 [Consulta: 21 desembre 2011].
* 1 2 3 4 5 6 «Acaba el curs amb nota». El Punt Avui, 13-07-2012 [Consulta: 15 juliol 2012].
* 1 2 Busquets, Gemma «Els magazins de TV3, líders al matí i a la tarda». El Punt Avui, 19-07-2013.
* 1 2 3 4 5 6 «L'audiència no avala els últims canvis de presentadors a TV3». Ara.cat.

## Enllaços externs

* Pàgina web del Divendres
Viccionari